ಗೆದ್ದೇ ಗೆಲ್ಲುತ್ತೇವೆ ಅಂತ ಜಡೇಜಾ ಹೇಳುತ್ತಾರೆ, ಅದರೆ ಅದು ಸಾಧ್ಯವೇ? ವಿಷಲ್ ಪೊಡು ಟೀಮು ಅತ್ಯಂತ ದುಸ್ಥಿತಿಯಲ್ಲಿದೆ . ಕಳೆದ 12 ಐಪಿಎಲ್ ಸೀಸ ನ್ಗಳಲ್ಲಿ ಪ್ರತಿಬಾರಿ ಪ್ಲೇ ಆಫ್ ಹಂತ ತಲುಪಿದ್ದ ಮಹೇಂದ್ರಸಿಂಗ್ ಧೋನಿಯ ಚೆನೈ ಸೂಪರ್ ಕಿಂಗ್ಸ್, 13 ನೇ ಸೀಸನ್ನಲ್ಲಿ ಮಾತ್ರ ಟೂರ್ನಿಯಿಂದ ಹೊರಬೀಳುವ ಮೊದಲ ಟೀಮು ಎನಿಸಿಕೊಳ್ಳುವ ಸ್ಥಿತಿಯಲ್ಲಿದೆ . ಟೀಮಿನ ಮಾಲೀಕ ಎನ್ ಶ್ರೀನಿವಾಸನ್ ಇಂಥ ಸ್ಥಿತಿ ಬಂದೀತೆಂದು ಪ್ರಾಯಶಃ ಅಂದುಕೊಂಡಿರಲಾರರು . ಟೀಮಿನ ಪ್ರದರ್ಶನಗಳು ಕಳಾಹೀನ , ಸತ್ವಹೀನ , ಗುರಿಹೀನವಾಗಿರುದು ನಿಶ್ವಿತವಾಗಿಯೂ ಸತ್ಯ . ಆದರೆ ಇಲ್ಲಿ ಗಮನಿಸಬೇಕಿರುವ ವಿಷಯವೇನೆಂದರೆ , ಚೆನೈ ಟೀಮು ಯುಎಇಯಲ್ಲಿ ಕಾಲಿಡುವ ಮುಂಚೆಯೇ ಅಥವಾ ಕಾಲಿಟ್ಟ ಕೆಲವೇ ದಿನಗಳ ನಂತರ ಫೋಕಸ್ ಕಳೆದುಕೊಂಡುಬಿಟ್ಟಿತ್ತು . ಆಫ್ಕೋರ್ಸ್ , 13 ನೇ ಅವೃತ್ತಿಯಲ್ಲಿ ಅದು ಕಳೆದ ಬಾರಿಯ ಚಾಂಪಿಯನ್ಸ್ ಮುಂಬೈ ಇಂಡಿಯನ್ಸ್ ವಿರುದ್ಧ ಗೆಲುವು ಸಾಧಿಸಿ ಪಾಸಿಟಿವ್ ನೋಟ್ನೊಂದಿಗೆ ಆಭಿಯಾನ ಶುರುಮಾಡಿತ್ತು . ಆದರೆ , ನಂತರ ಆಡಿದ ಪಂದ್ಯಗಳಲ್ಲಿ ಅದು ಸಂಪೂರ್ಣವಾಗಿ ಗೆಲ್ಲುವುದನ್ನೇ ಮರೆತವರಂತೆ ಗೋಚರಿಸಿತೊಡಗಿತು . ಟೂರ್ನಿ ಆರಂಭವಾಗುವ ಮುಂಚೆ ಸೀನಿಯರ್ ಆಟಗಾರರಾದ ಹರ್ಭಜನ್ ಸಿಂಗ್ ಮತ್ತು ಸುರೇಶ್ ರೈನಾ ಆಡದಿರುವ ನಿರ್ಧಾರವನ್ನು ಪ್ರಕಟಿಸಿದ್ದು ಸಿಎಸ್ಕೆಗೆ ದೊಡ್ಡ ಹೊಡೆತವಾಗಿ ಪರಿಣಮಿಸಿತು. ಇಬ್ಬರೂ ವೈಯಕ್ತಿಕ ಕಾರಣಗಳಿಂದಾಗಿ ಆಡುತ್ತಿಲ್ಲವೆಂದು ಹೇಳಿದರೂ ಅವರ ನಿರ್ಧಾರ ಹಲವಾರು ಊಹಾಪೋಹಗಳಿಗೆ ಕಾರಣವಾಯಿತು. ಒಂದು ಹಂತದಲ್ಲಿ ರೈನಾ ಬಗ್ಗೆ ತಾಳ್ಮೆ ಕಳೆದುಕೊಂಡು ಮಾತಾಡಿದ ಶ್ರೀನಿವಾಸನ್, ನಂತರ ಅದಕ್ಕೆ ತೇಪೆ ಹಚ್ಚುವ ಪ್ರಯತ್ನ ಮಾಡಿದರು. ಉತ್ತರ ಪ್ರದೇಶದ ಬ್ಯಾಟ್ಸ್ಮನ್ ಸಹ ತಮ್ಮಿಬ್ಬರದು ತಂದೆಮಗನಂಥ ಸಂಬಂಧ, ಮಗನ ಮೇಲೆ ರೇಗಾಡುವುದು ತಪ್ಪಲ್ಲ ಎಂದು ಹೇಳಿ, ತನ್ನ ಮಾಲೀಕನ ಮಾತುಗಳು ವಿವಾದದ ರೂಪ ತಿರುಗದಂತೆ ನೋಡಿಕೊಂಡರು. ಮತ್ತೊಂದು ವಿಷಯವೆಂದರೆ , ರೈನಾ ಟೀಮಿಗೆ ವಾಪಸಸ್ಸಾಗುವ ಇಚ್ಛೆಯನ್ನು ವ್ಯಕ್ತಪಡಿಸಿದ್ದರು ಮತ್ತು ಮಾಧ್ಯಮಗಳಿಗೆ ಹೇಳಿಕೆಯನ್ನು ಸಹ ನೀಡಿದ್ದರು . ಆದರೆ ಅವರನ್ನು ಬಾರದಂತೆ ತಡೆಯಲಾಯಿತೋ ಅಥವಾ ಅವರ ಮಾತನ್ನು ಟೀಮ್ ಮ್ಯಾನೇಜ್ಮೆಂಟ್ ಗಂಭೀರವಾಗಿ ತೆಗೆದುಕೊಳ್ಳಲಿಲ್ಲವೋ ಅಂತ ಸಿಎಸ್ಕೆ ಅಭಿಮಾನಿಗಳಿಗೆ ಅರ್ಥವಾಗಲಿಲ್ಲ . ಏತನ್ಮಧ್ಯೆ , ಟೀಮು ಸತತವಾಗಿ ಸೋಲುಣ್ಣುತ್ತಿರುವುದನ್ನು ನೋಡಿ ಬೇಸತ್ತ ಅಭಿಮಾನಿಗಳು ಸಾಮಾಜಿಕ ಜಾಲತಾಣಗಳಲ್ಲಿ ತಮ್ಮ ಅಸಮಾಧಾನ , ಕೋಪ , ಬೇಸರ , ಮತ್ತು ಹತಾಷೆಯನ್ನು ಹೊರಹಾಕಿದರು . ಕೆಲವು ಅವಿವೇಕಿ ಅಭಿಮಾನಿಗಳು ಅತಿರೇಕತನ ಪ್ರದರ್ಶಿಸಿ ಆಟಗಾರರ ಕುಟುಂಬಗಳ ಸದಸ್ಯರನ್ನು ಹೀಯಾಳಿಸಲಾರಂಭಿಸಿದರು . ಈಗ , ಚೆನೈ ಟೀಮಿಗೆ ಮತ್ತೊಂದು ಆಘಾತ ಎದುರಾಗಿದೆ. ಹಲವಾರು ವರ್ಷಗಳಿಂದ ಟೀಮಿನ ಸದಸ್ಯನಾಗಿರುವ ವೆಸ್ಟ್ ಇಂಡೀಸ್ನ ಆಲ್ರೌಂಡರ್ ಡ್ವೇನ್ ಬ್ರಾವೊ ತೊಡೆಸಂದಿ ತೊಂದರೆಗೊಳಗಾಗಿ ಪ್ರಸಕ್ತ ಸೀಸನ್ನಿಂದ ಹೊರಬಿದ್ದಿದ್ದಾರೆ. ಆದರೆ , ಟೀಮಿನ ಇನ್ನೊಬ್ಬ ಸರ್ವಾಂಗ ಪ್ರಬಲ ಆಟಗಾರ ರವೀಂದ್ರ ಜಡೇಜಾ ಇನ್ನೂ ಆಶಾವಾದಿಯಾಗಿದ್ದಾರೆ . ತಮ್ಮ ಇನ್ಸ್ಟಾಗ್ರಾಮ್ನಲ್ಲಿ ನಾವು ಗೆಲ್ಲಬಹುದು , ನಾವು ಗೆಲ್ಲಲೇಬೇಕಿದೆ , ನಾವು ಗೆದ್ದೇ ಗೆಲ್ಲುತ್ತೇವೆ ಅಂತ ಬರೆದುಕೊಂಡಿದ್ದಾರೆ . ಅವರು ಟೀಮಿನ ಸದಸ್ಯರ ಮತ್ತು ಅಭಿಮಾನಿಗಳ ನೈತಿಕ ಬಲವನ್ನು ಹೆಚ್ಚಿಸುವ ಪ್ರಯತ್ನ ಮಾಡುತ್ತಿರುವರಾದರೂ , ಈ ಹಂತದಿಂದ ಸಿಎಸ್ಕೆ ಮೇಲೇಳುವುದು ಅಸಾಧ್ಯವೆಂದರೆ ಉತ್ಪ್ರೇಕ್ಷೆಯೆನಿಸದು . Copyrights 2019 TV9 Kannada. All rights reserved.Designed and Developed by Veegam Software Pvt Ltd.